Ministru kabineta noteikumu projekta

**„Grozījumi Ministru kabineta 2010.gada 23.marta noteikumos Nr.288 „Aptieku darbības noteikumi””**

sākotnējās ietekmes novērtējuma ziņojums (anotācija)

|  |  |  |
| --- | --- | --- |
| **I. Tiesību akta projekta izstrādes nepieciešamība** | | |
| 1. | Pamatojums | Ministru kabineta noteikumu projekts „Grozījumi Ministru kabineta 2010.gada 23.marta noteikumos Nr.288 „Aptieku darbības noteikumi”” (turpmāk – Noteikumu projekts) ir izstrādāts saistībā ar Farmācijas likuma 5.panta 1.punktu, Sirds un asinsvadu veselības uzlabošanas rīcības plāna 2013.-2015.gadam (apstiprināts ar Ministru kabineta 2013.gada 5.augusta rīkojumu Nr.359) 1.3.uzdevuma „Aptieku iesaiste sirds un asinsvadu slimību primārajā profilaksē” 1.3.1.pasākuma izpildi un Primārās veselības aprūpes (PVA) attīstības plāna 2014.–2016. gadam (apstiprināts ar Ministru kabineta 2014.gada 25.aprīļa rīkojumu Nr.181) 2.9.uzdevuma „Stiprināt farmaceitiskās aprūpes sadarbību ar PVA” 2.9.1.pasākuma izpildi, lai uzlabotu farmaceitiskās aprūpes kvalitāti un tās lomu atbalsta sniegšanā pacientiem pašaprūpes veikšanai un primārās veselības aprūpes stiprināšanai. |
| 2. | Pašreizējā situācija un problēmas, kuru risināšanai tiesību akta projekts izstrādāts, tiesiskā regulējuma mērķis un būtība | Ministru kabineta 2010.gada 23.marta noteikumi Nr.288 „Aptieku darbības noteikumi””(turpmāk – MK noteikumi Nr.288) nosaka prasības aptieku un aptieku filiāļu telpām un aprīkojumam, darba organizācijai un farmaceitiskās aprūpes veikšanai.  Noteikumu projekts ir izstrādāts, lai uzlabotu farmaceitiskās aprūpes kvalitāti aptiekās un nodrošinātu zāļu lietošanas uzraudzību, piesaistot pastāvīgos aptiekas klientus ar profesionālo kompetenci, apkalpošanas un konsultāciju kvalitāti.  1)Farmaceitiskās aprūpes ietvaros MK noteikumu Nr.288 IV sadaļā ir paredzēti nosacījumi farmaceita un ģimenes ārsta sadarbībai, lai nodrošinātu zāļu lietošanas uzraudzību un veicinātu veselības uzlabošanas un slimību profilakses pasākumus. Tajā skaitā ir noteikts, ka, ja farmaceits konstatē, ka aptiekas apmeklētājam ir nepieciešama ārsta vai cita veselības aprūpes speciālista palīdzība, tiek ieteikts vērsties pie attiecīgā speciālista. Aptiekās jau šobrīd ir iespējams izmērīt asinsspiedienu un saņemt citus pašaprūpes atbalsta pakalpojumus, tomēr to sniegšanai nav noteiktas prasības, tādējādi to kvalitāte dažādās aptiekās var būt atšķirīga. Ja pacients ar aptiekā iegūtajiem izmeklējumu rezultātiem vēršas pie ģimenes ārsta, ārsts nevar būt pārliecināts par pacientam sniegtā pakalpojuma kvalitāti.  Sirds un asinsvadu veselības uzlabošanas rīcības plāns 2013.-2015.gadam un Primārās veselības aprūpes attīstības plāns 2014.–2016. gadam paredz veikt grozījumus MK noteikumos Nr.288, nosakot aptiekas klientu pašaprūpes atbalsta veidus, kurus atļauts veikt aptiekās vai aptieku filiālēs, kā arī obligātās prasības to veikšanai. Primārajā veselības aprūpē farmaceits ir veselības aprūpes speciālists, ar kuru pacients var konsultēties par savām veselības problēmām. Pašaprūpes atbalsta pakalpojumiem, piemēram, asinsspiediena mērīšana, ķermeņa masas indeksa noteikšana, glikozes līmeņa noteikšana ar glikometru, ir svarīga loma slimību profilaksē, hroniskas saslimšanas zāļu lietošanas uzraudzībā un veselības veicināšanā. Pašaprūpes atbalsts neaizstāj slimības diagnostiku, kā arī nav pamats, lai uzsāktu farmakoloģisku ārstēšanu vai mainītu ārsta nozīmēto terapiju. Aptiekās vai aptieku filiālēs pieejamais pašaprūpes atbalsts ietver tikai tādus mērījumus, kurus pacients var veikt arī pats mājas apstākļos. Tomēr, ja aptiekā vai aptiekas filiālē klientu pašaprūpes atbalstam tiek veikti mērījumi, telpām un mērierīcēm ir jāatbilst noteiktām prasībām. Mērījumi netiek veikti zāļu izsniegšanas zonā, pie letes, citu apmeklētāju klātbūtnē. Lai garantētu klientu drošību, mērījumu, kas paredz saskari ar asinīm, veikšanai ir nepieciešama atsevišķa telpa, kas aprīkota ar nepieciešamajām medicīniskām ierīcēm, palīgmateriāliem un piederumiem izmeklējamo paraugu ņemšanai. Ja aptiekā un aptiekas filiālē tiek pielietotas minētās veselības paškontroles metodes, aptiekā ir jābūt izstrādātam priekšrakstam par šo metožu veikšanas kārtību. Ir jāņem vērā, ka personas veselības stāvokļa izvērtēšana, slimības diagnosticēšana un personas ārstēšana ir ārstniecības personas kompetencē, savukārt farmaceits var tikai sniegt atbalstu ārstniecības personai farmaceitiskās aprūpes ietvaros. Līdz ar to ir nepieciešams noteikt, kādus konkrētas veselības paškontroles metodes aptiekas vai aptiekas filiāles varēs veikt atbilstoši farmaceita kompetencei farmaceitiskās aprūpes ietvaros.  Noteikumu projekta 1., 2., 4. un 6.punkts atrisinās minēto problēmu, jo tiks noteiktas aptiekā vai aptiekas filiālē veicamās veselības paškontroles metodes, nosacījumi klientu veselības paškontroles atbalstam pielietotajām metodēm, nodrošināta to kvalitāte, klientu drošība, līdz ar to veicināta farmaceitiskās aprūpes loma primārajā veselības aprūpē.  2) Saskaņā ar Farmācijas likuma 38.panta otro daļu ir noteikts, ka farmaceits un farmaceita asistents, kurš strādā aptiekā, reģistrējas Latvijas Farmaceitu biedrībā Ministru kabineta noteiktajā kārtībā. Ministru kabineta 2004.gada 27.aprīļa noteikumu Nr.454 „Farmaceitu un farmaceitu asistentu reģistrēšanas kārtība” 3.punkts nosaka, ka Latvijas Farmaceitu biedrība reģistrētiem farmaceitiem un farmaceitu asistentiem nodrošina reģistrācijas apliecības un apliecības – piespraudes, bet nav noteikts, ka piespraudes ir jānēsā pie apģērba redzamā vietā, lai identificētu farmaceitiskās aprūpes sniedzēju, kā arī novērstu situāciju, ka farmaceitisko aprūpi varētu sniegt persona, kurai nav tiesības to darīt. Ņemot vērā, ka farmaceitisko aprūpi aptiekā nodrošina farmaceits vai farmaceita asistents savas kompetences ietvaros farmaceita uzraudzībā, tad nepieciešams noteikt, ka, apkalpojot klientus, farmaceiti un farmaceita asistenti nēsā pie apģērba redzamā vietā apliecību - piespraudi, kas izsniegta saskaņā ar normatīvajiem aktiem par farmaceitu un farmaceita asistentu reģistrācijas kārtību.  Noteikumu projekta 5. punkts atrisinās minēto problēmu.  3) MK noteikumu Nr.288 30. punkts nosaka, kādu informāciju farmaceits sniedz aptiekas apmeklētājiem par izsniedzamajām zālēm, tajā skaitā nosaka, ka recepšu zāles tiek izsniegtas kopā ar 30.2.apakšpunktā noteiktu rakstisku informāciju, kas ir viegli salasāma. Šobrīd nav noteikts, kādā veidā šī informācija tiek pievienota recepšu zālēm, līdz ar to aptiekās farmaceits šo pacientam nepieciešamo informāciju sniedz mutiski vai uz sekundārā iepakojuma uzraksta tikai lietošanas nosacījumus, piemēram, 1 x dienā pa tabl., ir gadījumi, ka informācija par zāļu lietošanu vispār netiek sniegta. Izsniedzot zāles, recepte paliek aptiekā un pacients, mājās lietojot zāles, var kļūdīties, sevišķi gadījumos, ja mājās ir vairāki slimnieki un lietojamo zāļu klāsts ir liels, tāpēc nepieciešams 30.2.apakšpunktā iekļauto normu precizēt, nosakot, ka rakstiska informācija tiek pievienota recepšu zālēm ar aptiekas uzlīmi, lai nodrošinātu, ka pacients nepārprotami identificē zāles, kuras izrakstītas tieši viņam, kā arī precīzus lietošanas nosacījumus. Nepieciešams arī noteikt, kādu informāciju uz zāļu iepakojuma nedrīkst aizklāt. Aptiekas varēs izmantot arī Latvijas Farmaceitu biedrības izstrādātās vadlīnijas par šo uzlīmju piestiprināšanas nosacījumiem. Noteikumu projekts paredzēs arī minētās prasības nodrošināšanai pārejas periodu (līdz 2016.gada 1.janvārim).  Noteikuma projekta 7. un 8.punkts atrisinās minēto problēmu pilnībā, jo iedzīvotājiem, kas lieto recepšu zāles, atvieglos zāļu lietošanu, jo visa pareizai zāļu lietošanai nepieciešamā informācija būs piestiprināta zālēm ar uzlīmes palīdzību.  4) MK noteikumu Nr.288 13.punktā ir noteiktas prasības attiecībā uz telpām aptiekām, kuras gatavo zāles. Ņemot vērā, ka aptiekām, kuras veic zāļu izgatavošanu, ir jāsaņem atļauja (licence) vispārēja jeb atvērta tipa aptiekas atvēršanai (darbībai), kuras pielikumā ir norādīts speciālās darbības nosacījums – zāļu izgatavošana aptiekā, nepieciešami tehniski grozījumi MK noteikumu Nr.288 13., 40. un 43.punktā, piemērojot terminoloģiju normatīvajos aktos par farmaceitiskās darbības licencēšanu noteiktajam.  Noteikumu projekta 3, 9. un 10. punkts.  5) Aptiekās un aptiekas filiālēs, kur jau šobrīd ir iespējams izmērīt asinsspiedienu un saņemt pacientiem citus veselības pašaprūpes atbalsta pakalpojumus, pēc šo grozījumu stāšanās spēkā ir jāpiemēro šiem pakalpojumiem šajos noteikumos noteiktās prasības attiecībā uz telpām, aprīkojumu un veikto mērījumu dokumentāciju, ja aptieka vai aptiekas filiāle tās turpinātu veikt. Aptiekām un aptiekas filiālēm ir jādod pārejas periods, lai nodrošinātu minēto prasību ieviešanu, kā arī 21.9.apakspunktā noteikto priekšrakstu izstrādāšanu. Tāpēc noteikumu projekta 11. punkts paredz, ka noteikumu projekta 1., 2., 4. un 6.punkta normas stājas spēkā ar 2016.gada 1.janvāri, līdz ar to atrisinās minēto problēmu.  6) Noteikumu projekta 7. un 8.punktā iekļautā norma par rakstiskas informācijas pievienošanu recepšu zālēm, kas tiek izsniegtas pacientam, ar aptiekas uzlīmes palīdzību, nevar tikt ieviesta ar šo noteikumu spēkā stāšanās brīdi. Lai aptieka varētu to nodrošināt, ir nepieciešams iekļaut atbilstošu pārejas periodu - 2016.gada 1.janvāri, kas saskaņots ar e-receptes ieviešanas termiņu, saskaņā ar normatīvajiem aktiem par vienoto veselības nozares elektronisko informācijas sistēmu.  Noteikuma projekta 11.punkts paredz, ka 30.2. jaunā redakcija un 30.5.apakšpunkts par aptiekas uzlīmes nodrošināšanu uz recepšu zālēm, tās izsniedzot pacientam, ir jāievieš ne vēlāk kā ar 2016.gada 1.janvāri, līdz ar to ļaus aptiekām sagatavoties šīs normas ieviešanai. |
| 3. | Projekta izstrādē iesaistītās institūcijas | Veselības inspekcija  Zāļu valsts aģentūra |
| 4. | Cita informācija | Nav |

|  |  |  |
| --- | --- | --- |
| **II. Tiesību akta projekta ietekme uz sabiedrību, tautsaimniecības attīstību un administratīvo slogu** | | |
| 1. | Sabiedrības mērķgrupas, kuras tiesiskais regulējums ietekmē vai varētu ietekmēt | 1) Aptieku klienti, kas lieto zāles (aptuveni 90% no visiem iedzīvotājiem);  2) personas ar farmaceitisko izglītību – farmaceiti 1864 un farmaceita asistenti 1501 (Latvijas Farmaceitu biedrības reģistra dati);  3) aptiekas un aptieku filiāles – 832 (Zāļu valsts aģentūras reģistra dati uz 17.08.2014.).  4)Veselības inspekcijas amatpersonas, kuras nodrošina aptieku darbības uzraudzību un kontroli (3 inspektori). |
| 2. | Tiesiskā regulējuma ietekme uz tautsaimniecību un administratīvo slogu | 2. un 3. mērķa grupai tiesību akta normas administratīvo slogu būtiski neietekmēs, jo šobrīd spēkā esošās normas gan attiecībā uz informācijas sniegšanu klientiem, izsniedzot recepšu zāles, gan attiecībā uz farmaceitiskās aprūpes sniegšanu un kvalitāti, gan par vienotas zāļu lietošanas uzraudzības nodrošināšanu ir tikai precizētas, līdz ar to noteikumu projektam nav būtiskas ietekmes uz tautsaimniecību un administratīvo slogu**.**  Administratīvais slogs palielināsies aptiekām nevis ar informācijas sniegšanu klientiem par zālēm, kas ir tiešais farmaceitiskās aprūpes pienākums, bet ar informācijas pievienošanas veidu recepšu zālēm, kas tagad paredzēta ar uzlīmes palīdzību. Šo prasību izpildīt atvieglos Noteikumu projektā iekļautais pārejas periods - 2016.gada 1.janvāris, kas saskaņots ar e-receptes ieviešanas termiņu.  Aptiekām vai aptiekas filiālēm, kurās klientu pašaprūpes atbalstam tiks veikti mērījumi, administratīvais slogs pieaugs, jo būs nepieciešams ievērot noteiktas prasības telpām un mērierīcēm, kā arī dokumentācijai. Tomēr izmantot klientu pašaprūpes atbalsta metodes aptiekās un aptieku filiālēs nav obligāta prasība, komersants pats var izvēlēties, veikt vai neveikt.  1.mērķa grupai tiks nodrošināts:  1)lai aptiekas klientam veiktie paškontroles mērījumi būtu kvalitatīvi, ticami un droši;  2)būs aizsargātas sabiedrības tiesības saņemt rakstisku informāciju par pacientam izrakstītajām recepšu zālēm, līdz ar to nodrošināta zāļu lietošanas drošība.  Veselības inspekcijai darba apjoms nepalielinās, tiek atvieglota aptieku darbības uzraudzība. |
| 3. | Administratīvo izmaksu monetārs novērtējums | Administratīvās izmaksas 3. mērķa grupai (aptiekas un aptieku filiāles) nepārsniedz Ministru kabineta instrukcijas Nr.19 25.punktā juridiskām personām norādīto summu 2000 *euro* gadā. |
| 4. | Cita informācija | Nav |

|  |  |  |
| --- | --- | --- |
| **VI. Sabiedrības līdzdalība un komunikācijas aktivitātes** | | |
| 1. | Plānotās sabiedrības līdzdalības un komunikācijas aktivitātes saistībā ar projektu | Saskaņā ar Ministru kabineta 2009.gada 25.augusta noteikumu Nr.970 „Sabiedrības līdzdalības kārtība attīstības plānošanas procesā” 9.punktu, Noteikumu projekts 2014.gada 8.aprīlī tika ievietots Veselības ministrijas elektroniskā vietnē [www.vm.gov.lv](http://www.vm.gov.lv). sadaļā „Sabiedrības līdzdalība”. Publiskā apspriešana notika 2014.gada 23.aprīlī.  Noteikumu projekts (papildinātais un precizētais) 2014.gada 13.augustā ievietots Veselības ministrijas elektroniskā vietnē [www.vm.gov.lv](http://www.vm.gov.lv). sadaļā „Sabiedrības līdzdalība”. Atkārtota publiskā apspriešana notika 2014.gada 27.augustā. |
| 2. | Sabiedrības līdzdalība projekta izstrādē | Uz sabiedrisko apspriedi, kura notika **2014.gada 23.aprīlī**,  saņemti rakstiski atzinumi par Noteikumu projektu no 7 farmācijas un veselības aprūpes jomas nevalstiskajām organizācijām - Latvijas Farmaceitu biedrības (LFB), biedrības ”Veselības projekti Latvijai” (VPL), Aptieku īpašnieku asociācijas (AĪA), Latvijas Zāļu lieltirgotāju asociācijas (LZLA), Latvijas Reklāmas asociācijas (LRA), Latvijas Ārstu biedrības (LĀB), Aptieku attīstības biedrības (AAB), Starptautisko inovatīvo farmaceitisko firmu asociācijas (SIFFA), Latvijas Patentbrīvo medikamentu asociācijas (LPMA), kā arī Latvijas Aptieku biedrības (LAB) un atsevišķiem komersantiem. Sabiedriskajā apspriedē piedalījās 15 pārstāvji no farmācijas jomas nevalstiskajām organizācijām, kā arī atsevišķi farmācijas jomas pārstāvji (zāļu ražotāju un aptieku).  Farmācijas jomas nevalstiskās organizācijas pārsvarā atbalsta Veselības ministrijas izstrādāto Noteikumu projektu un tajā iekļautās normas, vienlaikus sniedzot ieteikumus, kas izriet no šī brīža situācijas aptieku darbībā.  Uz sabiedrisko apspriedi, kura notika **2014.gada 27.augustā**  saņemti rakstiski atzinumi par Noteikumu projektu no 6 farmācijas un veselības aprūpes jomas nevalstiskajām organizācijām. |
| 3. | Sabiedrības līdzdalības rezultāti | Visi rakstiskie iebildumi un priekšlikumi, kas tika saņemti pēc Noteikumu projekta ievietošanas Veselības ministrijas elektroniskā vietnē [www.vm.gov.lv](http://www.vm.gov.lv)., ir izdiskutēti sabiedrības apspriedē 2014.gada 23.aprīlī un apkopoti izziņā, kas tika ievietota sadaļā „Sabiedrības līdzdalība”.  Galvenie iebildumi tika saņemti par Noteikumu projektā iekļauto normu, kas paredz nodrošināt farmaceita klātbūtni aptiekā visa aptiekas darba laikā, kā argumentu norādot farmaceitu nepietiekošu skaitu šīs normas nodrošināšanai, sevišķi atsevišķos reģionos (Liepāja, Ventspils u.c.).  Noteikumu projekts tika skatīts arī Farmācijas jomas konsultatīvās padomes sēdē 2014.gada 14.maijā, galvenās diskusijas notika par farmaceita esamību aptiekā un uzlīmju nodrošināšanu uz recepšu zālēm. Noteikumu projekts ar balsu vairākumu tika atbalstīts.  Ņemot vērā, ka Noteikumu projekts pēc pirmās sabiedriskās apspriedes tika precizēts un papildināts, iekļaujot jaunas normas, kas izriet no Sirds un asinsvadu veselības uzlabošanas rīcības plāna 2013.-2015.gadam un Primārās veselības aprūpes attīstības plāna 2014.–2016. gadam par veselības paškontroles metodēm, ko atļauts veikt aptiekās, lai stiprinātu farmaceitiskās aprūpes sadarbību ar primāro veselības aprūpi un profilaksi, 2014.gada 27.augustā tika organizēta atkārtota sabiedriskā apspriede par Noteikumu projektu (izziņa ar sniegtajiem priekšlikumiem un iebildumiem ievietota Veselības ministrijas elektroniskā vietnē [www.vm.gov.lv](http://www.vm.gov.lv).) Farmācijas jomas nevalstiskās organizācijas pārsvarā atbalsta Noteikumu projektā iekļautās normas.  Farmācijas jomas konsultatīvajā padomē, kurā piedalījās farmācijas un veselības jomas sabiedrisko organizāciju, kā arī pacientu organizāciju pārstāvji, ir izskatīta un vairākumā atbalstīta arī iniciatīva aizliegt lojalitātes kartes aptiekās. Vairākas sabiedriskās organizācijas, piem. LFB (05.11.2014. Nr.2-5/495, 19.01.2015.Nr.2-5/17), VPL, AĪA (06.02.2015. Nr.0602/2015) un citas, pēc Noteikumu projekta izsludināšanas Valsts sekretāru sanāksmē ir lūgušas iekļaut Noteikumu projektā normu par aizliegumu izmantot aptieku lojalitātes kartes, lai vairotu aptieku konkurenci ar farmaceitiskās aprūpes kvalitāti un samazinātu nevajadzīgu zāļu patēriņu. Ņemot vērā, ka jautājumā par lojalitātes karšu aizliegšanu aptiekās nav saņemts viennozīmīgs sabiedrības atbalsts un nepieciešams padziļināts vērtējums, Veselības ministrija šādu normu Noteikumu projektā nav iekļāvusi.  Veselības ministrija ir ņēmusi vērā atsevišķus LFB (05.11.2014. Nr.2-5/\_495) priekšlikumus, piemēram, pārejas perioda noteikšanu aptiekas uzlīmju nodrošināšanai, izsniedzot recepšu zāles.  Pēc Noteikumu projekta izsludināšanas Valsts sekretāru sanāksmē 2014.gada 23.oktobrī, noteiktajā termiņā atzinumu ir sniegušas arī citas nevalstiskā organizācijas:  1) AB (04.11.2014.Nr.11/14-1) unAĪA/LZLA (03.11/2014 Nr.03-11/2014), kuras iebilda pret MK noteikumu Nr.288 papildināšanu ar 20.¹ punktu (aptiekas minimālais darba laiks), pamatojot, ka tas ierobežo komersantu tiesības, kā arī 27.¹ punktu (farmaceita klātbūtne visā aptiekas darba laikā).  Ņemot vērā minēto, kā arī to, ka Ekonomikas ministrija un Latvijas darba devēju konfederācija iebilda par aptiekas minimālā darba laika noteikšanu, šī norma no Noteikumu projekta ir izslēgta. Tāpat no Noteikumu projekta izslēgts 27¹ punkts, kas papildināja 27.punktā jau noteikto, ka farmaceita pienākums ir nodrošināt kvalitatīvu apmeklētāja farmaceitisko darbību. Farmaceitiskās aprūpes definējums ir noteikts Farmācijas likumā.  2) LFA (29.10.2014. Nr.35/14 un 07.11.2014. Nr.37/14) ir iesniegusi informāciju par satraukumu, bažām un pesimistiskām prognozēm farmaceitu asistentu nodarbinātības sakarā, jo darba devēji atzīst, ka grozījumi piespiedīs farmaceitu asistentus aizstāt ar farmaceitiem un farmaceitu asistenti kļūs par bezdarbniekiem. Veselības ministrija pilnībā noraida šīs bažas, jo farmaceita asistentam profesijas standartā ir noteikti profesijai atbilstoši pienākumi, un nav pamata domāt, ka farmaceita asistenta darbs aptiekā kļūs nevajadzīgs. No Noteikumu projekta izslēgts 27¹ punkts.  3) SIFFA (07.11.2014.) ir aicinājusi precizēt normu par rakstiskas informācijas pievienošanu recepšu zālēm, ko izsniedz pacientam, lai nedublētu zāļu marķējumā iekļauto informāciju. Tāpat piedāvā redakciju, ka informāciju var pievienot ar uzlīmi, kas neizslēdz iespēju arī nepievienot pacientam svarīgu informāciju, un tas nesasniedz anotācijas I. sadaļas 2.punktā norādīto mērķi – pacientam palīdz identificēt zāles, kuras izrakstītas tieši viņam, kā arī nenovērš norādīto risku. |
| 4. | Cita informācija | Nav |

|  |  |  |
| --- | --- | --- |
| **VII. Tiesību akta projekta izpildes nodrošināšana un tās ietekme uz institūcijām** | | |
| 1. | Projekta izpildē iesaistītās institūcijas | Veselības inspekcija, kas veic farmaceitiskās darbības uzraudzību.  Zāļu valsts aģentūra, kas veic farmaceitiskās darbības licencēšanu. |
| 2. | Projekta izpildes ietekme uz pārvaldes funkcijām un institucionālo struktūru.  Jaunu institūciju izveide, esošu institūciju likvidācija vai reorganizācija, to ietekme uz institūcijas cilvēkresursiem | Noteikumu projekts šo jomu neskar |
| 3. | Cita informācija | Nav |

*III., IV. un V. nodaļa – Noteikumu projekts šo jomu neskar*

Veselības ministrs G.Belēvičs

17.04.2015. 11:23

2378

S.Riekstiņa

67876115, Silvija.Riekstina@vm.gov.lv